Moedergemeente: 'n Skrywe van die kerkraad aan die gemeente | NG Moedergemeente Oudtshoorn
'n Skrywe van die kerkraad aan die gemeente
Die NGK was die afgelope paar maande opnuut in die nuus met die besluit van die Algemene Sinode oor selfdegeslagverhoudinge. Die kerkraad het hierdie saak deeglik oorweeg in die lig van die Bybel as Woord van God. Met die Woord van God as die lig en leiding vir ons hele lewe, het die kerkraad eenparig tot 'n besluit gekom en wil ons graag hierdie besluit met die gemeente kommunikeer. Lidmate is welkom om die studiestukke wat voor die kerkraad gedien het te bestudeer. Dit is beskikbaar op ons kerk se webtuiste (google: NG Moedergemeente Oudtshoorn [www.moeder.co.za]). Lidmate is ook welkom om met my as leraar oor die aangeleentheid te gesels.
Dit is die kerkraad se wens en bede dat ons as gemeente in trou, gehoorsaamheid en volharding saam sal stap in die voetspore van ons Here Jesus. Dit is ook ons wens en bede dat elke lidmaat met sy/haar hele lewe voor die gesag van die Bybel as Woord van God sal buig. Mag ons in gehoorsaamheid aan die Woord ons gemeente se leuse uitleef tot eer van ons Heer, deur Sy liefde te laat leef!
Die besluit wat die kerkraad op 18 November eenparig geneem het, is soos volg:
3.5 ons nie ons kerkgebou beskikbaar stel vir voltrekking of inseëning van 'n selfdegeslagverbintenis/-verhouding nie;
4. Die kerkraad neem met teleurstelling, hartseer en afkeur kennis van die Algemene Sinode 2019 se besluit in verband met selfdegeslagverhoudinge en verklaar dat die gemeente van nou af 'n dolerende (treurende)* gemeente is, en as sulks bekend sal staan. Die gemeente sal dolerend bly totdat dit blyk dat die Algemene Sinode en die Sinode van Wes-Kaapland tot inkeer gekom en teruggekeer het om te buig voor die gesag van die Bybel as Woord van God (2 Tim 3:14-17).
Ds Smuts van Rensburg namens die kerkraad
**Dolerende (treurende) gemeente: Dit het al dikwels in die geskiedenis gebeur dat die kerk van die Skrif wegdwaal. Dit het bv in die 19e eeu in Nederland gebeur. Gemeentes het toe verklaar dat hulle doleer (treur) oor die toestand in die kerk. Gemeentes wat gedoleer het, het saamgestaan om 'n beweging van dolerende (treurende) gemeentes te vorm. Hierdie beweging word 'n doleansie genoem. Die doel van doleansie is nie om weg te breek van die kerk nie, maar wil die kerk oproep tot bekering en om weer terug te keer na die waarhede van die Bybel as Woord van God alleen.
Die kerkraad het besluit dat Moedergemeente moet doleer (treur) oor die toestand in die NG Kerk, omdat die Bybel nie meer in die besluite van die Algemene Sinode die hoogste gesag dra nie. Kom ons as gemeente bid dat die kerk in hierdie tyd waarin ons lewe, nie sal saamsmelt met die norme en standaarde van die wêreld nie. Ja, kom ons bid en beywer ons daarvoor dat die kerk deur gehoorsaamheid aan die Woord lig vir die wêreld en sout vir die aarde sal wees.